Ulteriuras nov dunnas raquintan lur vita
Preschentaziun reussida dal segund cudesch a Cuira 

(anr) Il merit da la Gruppa da lavur «Vitas da dunnas el Grischun» e da la Chasa editura Octopus èsi che en tut èn 16 interessantas biografias da Grischunas ussa cumparidas. Il mars 1998 è l’emprim tom cun set vitas vegnì preschentà, mardi saira il segund che lascha vegnir a pled ulteriuras nov dunnas. La vernissascha è succedida en la aula plaina da la Scola da dunnas a Cuira ed è stada in eveniment impressiunant. 

Bleras han prestà gronda lavur 
Il grond public è vegnì beneventà da Maria Cadruvi da la Chasa editura Octopus. Ella ha skizzà l’idea fundamentala dal project, realisà da la gruppa «Vitas da dunnas en Grischun» en collavuraziun cun l’Uniun per la perscrutaziun culturala grischuna. 
Rita Cathomas-Bearth è stada responsabla per il project, accumpagnà d’ina gruppa scientifica. Ins ha tschertgà dunnas, prontas da raquintar lur vita. Lur raquints èn vegnids registrads. Tals èn alura vegnids elavurads e scursanids. Ins è dentant sa stentà da mantegnair il stil caracteristic da scadina. Il resultat è il cuntegn da dus cudeschs – in cun cuverta blaua, l’auter cun ina melna. Il nov cudesch descriva sin mintgamai 30 paginas e cun illustraziuns la vita da nov dunnas, naschidas tranter 1906 e 1922. Ellas derivan ord tuttas trais regiuns linguisticas, èn da diversa provegnientscha e cun differenta scolaziun professiunala. 

Chapir tras leger 
Il lectorat e la redacziun finala ha la schurnalista Erica Schmid procurà. Ella ha anc integrà interessantas infurmaziuns ed aspects supplementars davart chapitels impurtants per il temp ed ambient pertutgà. Da quai ch’ella ha intervegnì è ella fitg satisfatga ed impressiunada. L’emprim tom aveva sco intenziun da far «tadlar quai che vegn raquintà». Era il segund s'entitulescha sumegliant: «I vegn raquintà vinavant». La valita per propi da quell’ovra circumscriva Erica Schmid cun la constataziun: «Raquintar gida a chapir e pussibilitescha pir da prender part da quest viver d’antruras.» Ils raquints èn be ina part da lur vita e zunt subjectivs. Tenor sia opiniun correspunda quai project ad in basegn da nossa societad per intervegnir e pudair encleger sco igl era propi. 

Prelecziun impressiunanta 
Ursina Hartmann ha prelegì fitg bain in curt, ma tipic e caracterisond chapitel or da la vita da quel-las che han raquintà. Igl èn quai – mintgamai sut in titel zunt represchentativ – Maria Albrici-Schlegel, Scuol; sora Eucharia Maissen, Glion (morta quest onn); Maria Corfu-Giannini, Mesauc; Olga Cuorad-Pfister, Susch; Maria Haefeli-Cahannes, Laax; Gritli Olgiati-Rüdlinger, Puschlav; Alice Hänny-Nicol, Cuira e S-chanf; Anna Senti-Schärer, Cuira; Isa Haemmerle-Planta, Rietberg. – Flurin Caviezel-Hidber ha mintgamai enramà las prelecziuns cun musica zunt adattada, accumpagnada a la armonia. 
Cun quai cudesch è questa retscha – il fritg da lavur cumina da las raquintadras, translaturas e redacturas – terminada. In’ovra bain fatga e da gronda valita. 

Cathomas, Fischbacher, Schmid e.a. «Das Erzählen geht weiter – Frauenleben in Graubünden», Chasa editura Octopus 1999, 272 paginas, 27 francs.